הרגיש יגדל והיכול ירגיש

**למה יצאנו לדרך?**

שינוי חברתי הוא תהליך עומק, שיש בו השפעה על תפיסות עולם, מבנים חברתיים ונורמות התנהגותיות. בשל גורמים רחבי ההיקף המתחייבים בתהליך זה, גורמים כלכליים, גאוגרפיים, דמוגרפיים ועוד, היכולת להניע אותם נתפסת כנחלתם של מנהיגים ומקבלי החלטות ברי סמכות. הובלת תהליכים אלו נוטים להקשר עם תכונות כגון עצמה, כריזמה ונחישות. לעומת זאת, רגישות נתפסת כתכונה חשובה לאנשים פרטיים, אך לא כזו הנחוצה למנהיג.

במרחב הפרטי אנחנו רואים אנשים שעושים פעולות שנובעות מראיית האחר ורגישות לצרכיו, פעולות היוצרות שינוי במרחב בו הם חיים. למעשים פשוטים, בין אישיים, יש כוח לשנות נורמות חברתיות במעגלים הולכים וגדלים, כך שבפועל מעשה של רגישות הוא מעשה מנהיגותי.

שינוי חברתי אמיתי ועמוק יתרחש כאשר מעשיהם הרגישים של אנשים "פשוטים" יתחברו לפעולותיהם של מנהיגים רשמיים. אימוץ תכונת הרגישות תאפשר גם למנהיגים אלו לפעול מתוך ראיה אמתית של האחר, חיבור למונהגיהם ויכולת לזהות ולחוש את מצוקותיהם.

**שאלת שיפוד**

* כיצד רגישות חברתית של היחיד מסוגלת לחולל שינוי חברתי?

**מפת דרכים**

1. **מעשה קטן של רגישות חברתית משנה מציאות**

תרגום, בבלי, תענית כא, ע"ב

1. **שותפות בצער- אל תפרוש מן הציבור**

תרגום, פסיקתא זוטרתא (לקח טוב) שמות ב, יא

1. **לרצות לראות ולכוון את הלב**

יהודה מימרן, 'לרצות לראות', ארץ אחרת, 4, ( ,תשס"א), עמ' 56-60

1. **לעשות כל תצדקי- רגישות מחייבת עשיה**

חכם משה כלפון הכהן, דרכי משה, שמות, דפוס דוד עידאן, ג'רבה, תרצ"ה, עמ' טו-טז

1. **מנהג-מעשה קטן שמשנה מציאות חברתית**

הרב יוסף בן נאים, נמכר יוסף, פרשת ויקהל, מרוקו 1882-1951

**הסיפור של הדף**

1. **מעשה קטן של רגישות חברתית משנה מציאות מול זכויותיו של רב**

המקור הראשון מתאר מגיפה ודליקה שאינן פוגעות באורח נס במקום מסוים. תושבי המקום מייחסים את הנס באופן טבעי לזכויות של מנהיגים רוחניים הגרים במקום בו לא פגעה המגיפה. סופו של המקור מבהיר באופן מפתיע שהמגפה והדליקה נעצרו דווקא בשל מעשה חסד פשוט ויומיומי של אנשים רגילים, שאינם מנהיגים.

1. **שותפות בצער- אל תפרוש מן הציבור**

המקור השני רואה את גדולתו של משה, כבר לפני הפיכתו למנהיג רשמי, ביכולת שלו לצאת אל אחיו הסובלים למרות שגדל בבית מלך. רגישותו החברתית של משה התבטאה בכך שראה את מצוקת אחיו וגם נשא אתם בעול. המדרש משליך את התנהגותו של משה כהכוונה לכול אדם להיות מחובר ורגיש לציבור סביבו.

1. **לרצות לראות ולכוון את הלב**

במקור השלישי מסביר יהודה מימרן, שרגישותו החברתית של משה היא זו שהפכה אותו לגדול, כלומר רגישות חברתית הקיימת אצל אלה המחוברים לעם מגדילה אותם להיות למנהיגים. רגישות זו על פי יהודה מימרן היא יכולת נרכשת ותלויה באדם המכוון את ליבו.

1. **לעשות כל תצדקי- רגישות מחייבת עשיה**

במקור הרביעי מזהה הרב משה כלפון הכהן את משה כמנהיג שאינו יכול לשאת עוול וטוען שהרגישות הגבוהה של משה לעוול התפתחה עוד לפני שהיה מנהיג והיא זו שהובילה את הקב"ה לבחור בו. הידיעה שהשנאה לעוול התחילה אצל משה עוד לפני שנבחר למנהיג משמעה שהאחריות למניעת ועצירת עוול היא על כול אחד מאתנו.

1. **מנהג-מעשה קטן שמשנה מציאות חברתית**

במקור האחרון מביא הרב יוסף בן נאים מנהג שמקריאה ראשונה נראה כמעשה סתמי, אך בסוף הלימוד על רגישות ומנהיגות ניתן להבין אותו כמנהג הנובע מרגישות ומייצר נורמה חברתית היוצרת שינוי בקהילה משמע מעשה מנהיגותי.

**מהלכים בדרך**

**א . מעשה קטן של רגישות חברתית משנה מציאות מול זכויותיו של רב**

בסורא היה דֶבֶר, בשכנותו של רב לא היה דֶבֶר. סברו מכך, משום זכותו של רב, שמרובה.1

נראה להם בחלום - רב שמרובה זכותו מאוד, זה דבר קטן לו לרב.

אלא משום אותו האיש, שהיה משאיל כלי חפירה לקבורה.2

בדרוקרת היתה דליקה, ובשכנותו של רב הונא לא היתה דליקה. סברו מכך, בזכותו של רב הונא, שמרובה. נראה להם בחלום - זה קטן לו לרב הונא,3

אלא משום אותה האישה, שמחממת התנור ומשאילה לשכנותה.4

תרגום, בבלי, תענית כא, ע"ב

**תחנה ראשונה:** בסורא היה דֶבֶר, בשכנותו של רב לא היה דֶבֶר. סברו מכך, משום זכותו של רב, שמרובה.

**קו ותמרור עצירה:** "משום זכותו של רב שמרובה"

**שאלה:** מדוע ברור לאנשים שהזכות בעצירת המגפה שייכת דווקא לרב?

**מסלולים אפשריים:** בסורא, פורצת מגפת דבר, בשכונתו של רב לא נדבק אף אדם במגיפה. הסביבה מייחסת את הצלתה של השכונה לזכויות המיוחדות של רב המתגורר בשכונה. ההנחה שזכויות אלה שייכות לאדם גדול באופן בלעדי דורשת הסבר:

- אנשי סורא מכירים את פועלו של רב לאורך שנים, הם מעריכים את מידותיו וחוכמתו ונראה להם באופן טבעי נראה שזכויותיו הן שמגינות על השכונה.

- רב היה אחד משני ראשי הישיבה הגדולה ביותר בבבל, ברור שמעמד כזה מקנה לנושא אותו זכויות שאינן שייכות לאנשים מן השורה ולכן השכונה ניצלה בזכותו.

- רב הוא תלמיד חכם גדול, לימוד התורה היומיומי והמעמיק שלו מקנה לו זכויות שאין לאנשים רגילים ובזכותו השכונה ניצלה.

**צידה לדרך:** רב היה כינויו של אבא בר איבו, מחשובי אמוראי בבל ומייסד ישיבת סורא, חי בין 175 – 247. חזרתו מארץ ישראל לבבל העניק את הדחיפה המכרעת לקראת ההתפתחות של מרכז רוחני, יהודי בבבל. למד תורה מפי רבי יהודה הנשיא, ומ דוֹדוֹ, רבי חייא. רב נזכר פעמים רבות בתלמוד במחלוקותיו עם שמואל ונחשב כמחמיר בהלכה.

**תחנה שניה:** נראה להם בחלום - רב שמרובה זכותו מאוד, זה דבר קטן לו לרב.

אלא משום אותו האיש, שהיה משאיל כלי חפירה לקבורה.

**קו ותמרור עצירה:** "שהיה משאיל כלי חפירה לקבורה"

**שאלה:** מה במעשה של האיש היה משמעותי עד כדי עצירת המגיפה?

**מסלולים אפשריים:** ההנחה של אנשי סורא מתבררת כטעות. הזכות של עצירת המגפה נזקף לזכות אדם פשוט ומעשה פשוט. מה יש בהשאלת כלי חפירה לקבורה שהם מאפשרים נס של הצלה ממגיפה?

* הזכות של אדם זה היא ביכולת לראות את החלשים ביותר בחברה, ולהיות רגיש לאלה שאים בידם אפילו כלים לקבור את מתיהם.
* אדם זה עשה מעשה של חסד שידע שלא יקבל עליו כל גמול, הוא נתן כלים לעניים לצורך קבורה, והוא יודע שהוא לא יוכל לקבל תמורה מהמת או מבני משפחתו.
* המעשה של אדם זה לא היה משמעותי, אלא כל מעשה של חסד גם הפשוט ביותר מקנה לאדם זכות שיכולה לעצור מגיפה.

**תחנה שלישית:** בדרוקרת היתה דליקה, ובשכנותו של רב הונא לא היתה דליקה. סברו מכך, בזכותו של רב הונא, שמרובה. נראה להם בחלום - זה קטן לו לרב הונא,

**קו עצירה:** "זה קטן לו לרב הונא"

**תמרור עצירה:** "בזכותו של רב הונא"

**שאלה:** מדוע גם בפעם השנייה לא מייחסת הסביבה את הנס לאנשים רגילים?

**מסלולים אפשריים:** ניתן לראות את שני הסיפורים בגמרא כאילו התרחשו זה אחר זה באופן כרונולוגי, כך שנדרשת במקרה השני הסקת מסקנות מהמקרה הראשון, אך אנשי דרוקרת לא עשו זאת וסברו שהנס הוא בזכות רב הונא, הימנעות כזו מהסקת מסקנות דורשת הסבר:

* אנשים מן השורה אינם מעריכים את עצמם ואת מעשיהם גם אם הם טובים וראויים, ולכן כאשר מתרחש נס ברור להם שהוא בזכות אדם גדול מהם.
* אנשים עושים מעשי חסד כגון אלה המתוארים במדרש כמעשים של חיי שגרה ולכן קשה לייחס למעשים אלה נס של עצירת מגיפה.
* אנשים אינם קושרים בין מעשה החסד שלהם שנעשה בטבעיות למצוות התורה של צדקה וחסד ולכן אינם רואים במעשים אלה זכות.

**תחנה רביעית:** אלא משום אותה האישה, שמחממת התנור ומשאילה לשכנותה.

**קו ותמרור עצירה:** "שמחממת התנור ומשאילה לשכנותה"

**שאלה:** מה המסר לאדם הפשוט העולה מהטקסט?

**מסלולים אפשריים:** המדרש מביא שני מקרים על אסונות טבע שבדרך ניסית פגיעתם מדלגת על מקום מסוים ובשני המקרים מייחס את הנס למעשי חסד קטנים של אנשים פשוטים. כתיבת שני הסיפורים בתלמוד באה כדי לומר משהו לאנשים הדומים לאלה שבסיפורים:

* האנשים שזכותם עצרה את המגיפה/הדליקה לא מוזכרים בשמם או תפקידם, כדי לא לייחס את הזכות לשם או לתפקיד אלא למעשה עצמו שכל אדם יכול לבצעו.
* המעשים במדרש הם חלק מחיי היומיום של האנשים העושים אותם, הזכות על עשיית חסד אינה נפרדת מחיי היומיום אלא חלק אינטגרלי בתוכם.
* היכולת לגלות רגישות למצוקת הזולת, ולתת מענה בכלים יומיומיים פשוטים ללא הגדרת תפקיד, זו יכולת משנה מציאות, יכולת מנהיגותית.

**ב. שותפות בצער- אל תפרוש מן הציבור**

ויגדל משה, ויצא אל אחיו, וירא בסבלותם. (שמות פרק בפסוק יא)1

שהרי משה רבינו אף על פי שהיה בפלטין של פרעה, הלך לראות בסבלותן של ישראל, היינו שלמדנו - הלל אומר אל תפרוש מן הצבור,2 שלא יהיה אדם רואה צבור בצער ויאמר אלך לביתי, ואוכל ואשתה, ושלום עלי נפשי, אלא יהא נושא בעול עם חברו.3

תרגום, פסיקתא זוטרתא (לקח טוב) שמות ב, יא

**תחנה ראשונה:** ויגדל משה, ויצא אל אחיו, וירא בסבלותם. (שמות פרק ב פסוק יא)

**קו ותמרור עצירה:** "ויגדל משה , ויצא אל אחיו, וירא בסבלותם"

**שאלה:** מדוע חשוב לציין את גדילתו של משה לפני שהוא יוצא אל אחיו?

**מסלולים אפשריים:** משה רבנו יוצא מבית פרעה בפעם הראשונה אל אחיו , מאז שבתיה הביאה אותו כתינוק. התורה מציינת שיציאה זו הייתה רק אחרי שמשה גדל. הפרשנות השונה לגדילתו של משה תיתן גם פרשנות אחרת למשמעות של היציאה של משה אל אחיו.

* ויגדל מלשון גדלות הנפש, משה לפני שהוא יוצא אל אחיו הוא גדל ברגישות ובאנושיות שלו שזהו תנאי מקדים לכך שהוא ירצה לצאת אל אחיו ולהצליח לראות את סבלותם.
* ויגדל במעמדו ובתפקידו – משה שגדל כבן בבית פרעה מגיע למעמד גבוה ובכל זאת הוא מעונין לצאת ולפגוש את אחיו באופן מנוגד לגמרי למעמדו,
* התורה רק רצתה לציין במילים ו'יגדל משה' שעברה תקופה מאז הביאה אותו בת פרעה לארמון, ואין לכך כל קשר ליציאתו לאחיו.

**תחנה שניה:** שהרי משה רבינו אף על פי שהיה בפלטין של פרעה, הלך לראות בסבלותן של ישראל, היינו שלמדנו - הלל אומר אל תפרוש מן הצבור,

**קו ותמרור עצירה:** "אל תפרוש מן הציבור"

**שאלה:** מה מלמדת אותנו התנהגותו של משה על הערך שאין לפרוש מן הציבור?

**מסלולים אפשריים:** ההסבר של המדרש לביטוי "אל תפרוש מן הציבור" הוא שצריך שתהיה יכולת לפגוש את הציבור ולראות את הקשיים שלו למרות הריחוק שנגרם ממעמד או תפקיד. הסבר זה שונה מההסבר המקובל לביטוי ולכן הוא דורש הסבר:

* המדרש מבין שפרישה מן הציבור היא לא בהכרח פיזית אלא רגשית ולכן היכולת לראות את הקשיים של האחר היא זו שמצביעה על חיבור ושייכות.
* המדרש מבין שאדם בתפקיד בכיר או במעמד גבוה נמצא במצב שבו יותר קשה לו לראות בסבלותם של אחיו.
* המדרש רוצה שכל אדם יבין שאם יש דרישה מהמלך לצאת מארמונו, לפגוש את אחיו ולראות בסבלותם כמובן שגם הוא.

**תחנה שלישית:** שלא יהיה אדם רואה צבור בצער ויאמר אלך לביתי, ואוכל ואשתה, ושלום עלי נפשי, אלא יהא נושא בעול עם חברו.

**קו ותמרור עצירה:** "אלא יהא נושא בעול עם חברו"

**שאלה:** מדוע שותפות עם הציבור היא בהכרח נשיאה בעול עם חברו?

**מסלולים אפשריים:** המדרש מוסיף שלא מספיק לצאת אל האחים ולראות בסבלם אלא יש לפעול, לשאת בעול יחד איתם ובכך להקל מעליהם. הדרישה לשאת בעול כחלק מהשותפות היא פרשנות מרחיקת לכת במיוחד כאשר היא פונה לאדם בעל מעמד כשל משה.

* שותפות אינה מעשה פאסיבי אלא היא חלוקה בין שני אנשים בדבר אחד, אם הדבר הוא עול כבד ולפעמים מכאיב השותפים מתחלקים בו.
* ראיית האחר ואבחנה בסבל שלו עלולה להיתפס כמרוחקת ושיפוטית אם אין בצידה עשיה אמתית שמקלה על מי שסובל.
* היציאה אל האחים והזיהוי של הסבל הם שינוי בתודעה של מי שיצא מארמון המלך, אך שינוי תודעתי שלא מביא לפעולה אינו מספיק.
* המדרש אומר שעצם היציאה אל האחים והאבחנה בסבל שלהם הוא נשיאה בעול המקלה על הסבל.
* המדרש אומר שעזרה לאדם או ציבור שקשה לו אינה מחייבת פתרון לבעיה אלא מספיק נשיאה משותפת בעול כדי להקל.

**ג. לרצות לראות ולכוון את הלב**

לרצות לראות פירושו שאתה מכוון לבך באופן אקטיבי, מעבר לחובה המוסרית הפורמלית, אל הסובלים, אל מצוקותיהם ובעיותיהם. בעקבות כך, הסיכוי שאכן תראה הוא גדול לאין-ערוך. הרצון לראות גם יקבע במידה רבה את מה שתראה ומעבר לכך, גם את פרשנותך למציאות הנגלית אליך1.

לרצות לראות פירושו שאתה יוצא מעצמך, מהאנוכיות שלך, אל הזולת. כך אני מבין את "ויגדל משה": הוא גדל להיות משה...2

יהודה מימרן, 'לרצות לראות', ארץ אחרת, 4, ( ,תשס"א), עמ' 56-60

**תחנה ראשונה:** לרצות לראות פירושו שאתה מכוון לבך באופן אקטיבי, מעבר לחובה המוסרית הפורמלית, אל הסובלים, אל מצוקותיהם ובעיותיהם. בעקבות כך, הסיכוי שאכן תראה הוא גדול לאין-ערוך. הרצון לראות גם יקבע במידה רבה את מה שתראה ומעבר לכך, גם את פרשנותך למציאות הנגלית אליך1

**קו עצירה:** "למציאות הנגלית אליך"

**תמרור עצירה:** "מכוון לבך באופן אקטיבי"

**שאלה:** כיצד ניתן לכוון לב?

**מסלולים אפשריים:** יהודה מימרן טוען שהראיה היא תוצאה של הרצון ולכן אין לחכות עד שהמחזה יתגלה לעינינו אלא יש להחליט לאן לכוון את הרצון ואז מימלא נחשפים הסובלים וסבלם. הטענה של מימרן דורשת לבחון את הדרכים שניתן בעזרתן לכוון את הלב.

* ניתן לכוון את הלב בעזרת ההכרה שבני האדם אינם שווים, ישנם עניים ועשירים, הידיעה שזו המציאות מאפשרת לכוון את הלב לראות את העניים ואת סבלם.
* הדרישה לכוון את הלב היא דרישה בלתי אפשרית, ללב פעולה עצמאית ולא ניתן לצוות עליו.
* ניתן לכוון את הלב בעזרת אימוץ של עולם ערכים שיש בו נתינה לאחר. ההבנה שנתינה היא ערך מאפשרת ללב לראות מי אלה שזקוקים למה שיש לך לתת.

**תחנה שניה:** לרצות לראות פירושו שאתה יוצא מעצמך, מהאנוכיות שלך, אל הזולת. כך אני מבין את "ויגדל משה": הוא גדל להיות משה...2

**קו עצירה:**  "הוא גדל להיות משה"

**תמרור עצירה:**  "הוא גדל להיות משה"

**שאלה:** כיצד אדם גדל כאשר הוא מצליח לצאת מעצמו?

**מסלולים אפשריים:** לטענתו של יהודה מימרן משה יוצא אל אחיו ורואה בסבלותם בזכות היציאה שלו מתוך עצמו ואנוכיותו. היציאה מהאנוכיות היא הגדילה שלו לקראת היותו מנהיג. בירור הקשר בין היציאה מהאנוכיות והיכולת להנהיג משמעותי ליכולת לעשות זאת.

* האנוכיות היא הצטמצמות האדם בגבולות עצמו, באמונות שלו, בצרכים שלו ובמטרות שלו. היציאה החוצה מאפשרת לו לראות אמונות, צרכים ומטרות של אחרים ואז לגדול.
* האנוכיות גורמת לאדם לראות את העולם דרך חור המנעול של עצמו ולכן העולם שהוא רואה קטן ומצומצם, היציאה החוצה היא הרחבת נקודת המבט וממילא גדילה.
* הרצון לראות את האחר היא כבר יציאה מעצמך, כאשר אתה מודע לאחר ולצרכים שלו עולם הערכים מתרחב וממילא האדם גדל.

**ד. לעשות כל תצדקי- רגישות מחייבת עשיה**

פעולות אלה הנזכרים בפרשה זו אשר פעל משה רבינו עליו השלום אשר עם היותו בבית המלכות הלך לראות מצב אחינו בית ישראל. והכאתו את המצרי אשר היה מכה את אחד מאחינו העברים. ותוכחתו לעברי הרשע המכה את רעהו והצלתו לשבע בנות כהן מדין מיד רועים חמסנים.

מגידים ומודיעים לנו גודל רוממות נפשו של משה רבינו עליו השלום וטהרתו ואשר היה מוקדש מרחם ומהריון, בעל נפש טהורה, זכה וברה מלא רוח גבורה אלוהית, רם המעלה, אשר לא יוכל להביט אל העול והחמס. ומציל היה בכל מה שאפשר לו להציל...1

וכל זה היה טרם נתייחד אליו הדיבור ולהיות אב ואדון הנביאים.2

ומזה ילמד כל בר לבב ובעל נפש יקרה להיות עומד בפרץ להציל את אחיו מיד עושקיהם נפש. ולעשות כל תצטדקי, שאפשר להקריב את משפטם לפני הממשלה ירום הודה, ואם אי אפשר לו יעמיד להם מורשה, מומחה ונאמן. בטרם תיטרף השעה על הנעשק והנרדף.3

...ועוד זאת יתירה שגם בהיות העושק איש מאחינו בית ישראל והנעשק נכרי ראוי גם כן בבוא מעשה כזה (אם כי רחוק זה מאד מן המציאות) לעמוד לימין הנעשק כי תועבת ה' כל עושה עוול.4

 חכם משה כלפון הכהן, דרכי משה, שמות, דפוס דוד עידאן, ג'רבה, תרצ"ה, עמ' טו-טז

**תחנה ראשונה:** פעולות אלה הנזכרים בפרשה זו אשר פעל משה רבינו עליו השלום אשר עם היותו בבית המלכות הלך לראות מצב אחינו בית ישראל. והכאתו את המצרי אשר היה מכה את אחד מאחינו העברים. ותוכחתו לעברי הרשע המכה את רעהו והצלתו לשבע בנות כהן מדין מיד רועים חמסנים.

מגידים ומודיעים לנו גודל רוממות נפשו של משה רבינו עליו השלום וטהרתו ואשר היה מוקדש מרחם ומהריון, בעל נפש טהורה, זכה וברה מלא רוח גבורה אלוהית, רם המעלה, אשר לא יוכל להביט אל העול והחמס. ומציל היה בכל מה שאפשר לו להציל...

**קו עצירה:** "אשר לא יוכל להביט אל העול והחמס"

**תמרור עצירה:** "ומציל היה בכל מה שאפשר לו להציל"

**שאלה:** כיצד ניתן להגיע למקום שבו לא מסוגלים לראות עוול וחמס?

**מסלולים אפשריים:** הרב כלפון מסביר את סדרת האירועים שבמהלכם מציל משה רבינו נעשקים מיד גוזליהם, בכך שמשה אינו מסוגל לראות מעשי עוול. זיהוי הגורמים שאפשרו למשה להגיע ליכולת גבוהה זו יפתח בפני כל אחד פתח להגיע לכך גם בעצמו.

* משה הגיע למקום שבו אינו מסוגל לראות סבל של אנשים אחרים מכיוון שהוא רואה באנשים הסובלים אחים שלו.
* משה אינו מסוגל לראות עושק של אחרים בשל הידיעה שכל עושק באשר הוא פוגע בסופו של דבר בכל אדם ואדם, גם אם הוא אינו חלק ממעגל הסבל שעומד מולו.
* משה רבינו גדל בביתו של פרעה ולא היה צריך להשקיע כוחות נפש בהתמודדות עם סבל, צורת חיים זו פינתה מקום בנפשו לראות סבל של אחרים.
* משה הוא בעל נפש רגישה שאינה יכולה לשאת סבל של אנשים אחרים, זוהי נפש שנולדים איתה ואי אפשר לרכוש אותה.

**צידה לדרך:** חכם משה כַלְפוֹן הכהן, המכונה גם מוהרמ"ך ([י"ב בשבט](https://he.wikipedia.org/wiki/%D7%99%22%D7%91_%D7%91%D7%A9%D7%91%D7%98) [ה'תרל"ד](https://he.wikipedia.org/wiki/%D7%94%27%D7%AA%D7%A8%D7%9C%22%D7%93) - [י"ח בטבת](https://he.wikipedia.org/wiki/%D7%99%22%D7%97_%D7%91%D7%98%D7%91%D7%AA) [תש"י](https://he.wikipedia.org/wiki/%D7%AA%D7%A9%22%D7%99) ([1874](https://he.wikipedia.org/wiki/1874) - [1950](https://he.wikipedia.org/wiki/1950)). מגדולי רבני [תוניסיה](https://he.wikipedia.org/wiki/%D7%AA%D7%95%D7%A0%D7%99%D7%A1%D7%99%D7%94) ושימש כרבה הראשי של [ג'רבה](https://he.wikipedia.org/wiki/%D7%92%27%D7%A8%D7%91%D7%94%22%20%5Co%20%22%D7%92%27%D7%A8%D7%91%D7%94). כתב חיבורים רבים, בהם ספרי [מוסר](https://he.wikipedia.org/w/index.php?title=%D7%9E%D7%95%D7%A1%D7%A8_(%D7%99%D7%94%D7%93%D7%95%D7%AA)&action=edit&redlink=1), [דרשות](https://he.wikipedia.org/wiki/%D7%93%D7%A8%D7%A9%D7%A0%D7%95%D7%AA) ו[שו"ת](https://he.wikipedia.org/wiki/%D7%A9%D7%95%22%D7%AA). היה תומך נלהב של ה[ציונות](https://he.wikipedia.org/wiki/%D7%A6%D7%99%D7%95%D7%A0%D7%95%D7%AA) ופעל כל חייו לשיבה לארץ ישראל. נפטר בג'רבה ערב עלותו ארצה.

**תחנה שניה:** וכל זה היה טרם נתייחד אליו הדיבור ולהיות אב ואדון הנביאים.

**קו ותמרור עצירה:** "וכל זה היה טרם נתייחד אליו הדיבור ולהיות אב ואדון הנביאים"

**שאלה:** מדוע חשוב לרב כלפון לציין שפעולות ההצלה של משה התרחשו לפני בחירתו למנהיג?

**מסלולים אפשריים:** הרב כלפון מפרט בתחילת הטקסט מעשים של משה שמעידים על רגישותו ואחריותו כלפי האחר. לאחר מכן מדגיש הרב כלפון שמעשים אלה נעשו לפני שהפך משה למנהיג. הדגשה זו של סדר ההתרחשויות על ידי הרב כלפון מעידה על כך שיש לכך משמעות.

* לרב כלפון חשוב להדגיש שמשה בחר לעשות מעשים של מנהיגות עוד לפני שנבחר למנהיג, כלומר שמעשיו הפכו אותו למנהיג ולא הבחירה האלוהית.
* אפשר להבין מדברי הרב כלפון שערכים של רגישות ואכפתיות למצוקתו של האחר הם אלה שמביאים לבחירתו של אדם למנהיג.
* הרב כלפון רוצה להדגיש שלא התפקיד של משה הפך אותו לרגיש ופועל למען החלש אלא הוא האמין תמיד בערכים אלה.

**תחנה שלישית:** ומזה ילמד כל בר לבב ובעל נפש יקרה להיות עומד בפרץ להציל את אחיו מיד עושקיהם נפש. ולעשות כל תצטדקי, שאפשר להקריב את משפטם לפני הממשלה ירום הודה, ואם אי אפשר לו יעמיד להם מורשה, מומחה ונאמן. בטרם תיטרף השעה על הנעשק והנרדף.

**קו עצירה:** "לעמוד לימין הנעשק כי תועבת ה' כל עושה עוול"

**תמרור עצירה:** " ומזה ילמד כל בר לבב ובעל נפש יקרה להיות עומד בפרץ"

**שאלה:** האם הרב כלפון מצפה מאתנו להיות מנהיגים?

**מסלולים אפשריים:** הרב כלפון פונה לכל בני האדם ללמוד ממעשיו של משה רבינו. פנייתו זו תמוהה, הרי משה היה גדול המנהיגים של עם ישראל, וקשה להשוות בינו לבין שאר האנשים ולדרוש מהם להתנהג כמוהו.

* הרב כלפון מצפה מאתנו להיות מנהיגים, מכיוון שממשה רבנו אפשר ללמוד שכל מעשה שיש בו מניעת עוול הוא מעשה של מנהיגות.
* הרב כלפון לא מצפה מאתנו להיות מנהיגים אך הוא כן מצפה שננהג כמו משה לפני שהפך למנהיג ונהיה בעלי מחויבות כלפי האדם הנעשק.
* הרב כלפון מצפה שלא נמצא תירוצים לכך שאיננו פועלים למען סבלו של האחר בדומה למשה שהצליח לפתח רגישות חברתית למרות הארמון שגדל בו.
* הרב כלפון רוצה שנהיה מנהיגים כמו משה, אך זוהי דרישה לא הגיונית, מכיוון שאנשים כמו משה יש בודדים בדור ולא כל אחד מסוגל להגיע למקום כזה.

**תחנה רביעית:** ...ועוד זאת יתירה שגם בהיות העושק איש מאחינו בית ישראל והנעשק נכרי ראוי גם כן בבוא מעשה כזה (אם כי רחוק זה מאד מן המציאות) לעמוד לימין הנעשק כי תועבת ה' כל עושה עוול.

**קו עצירה:** "כי תועבת ה' כל עושה עוול"

**תמרור עצירה:** "שגם בהיות העושק איש מאחינו בית ישראל והנעשק נכרי"

**שאלה:** מדוע מציב הרב כלפון רף גבוה כל כך בתחום של המחויבות למניעת עוול?

**מסלולים אפשריים:** הרב כלפון מעמיד את המחויבות למניעת עוול לפני המחויבות של אדם לבני עמו. הצבת סדר עדיפויות דורש לבחון את היסודות של ערך זה המעמיד אותו בראש מערכת הערכים שהאדם בונה לעצמו.

* הרב כלפון אומר שה' שונא כל עושה עוול, מי שרוצה להיות אהוב אצל הבורא צריך קודם כל לשנוא עוול ולפעול למען מניעתו.
* מקרים של עוול ועושק הנעשים בעולם כולו פוגעים בחוסנה של החברה האנושית בכללה, המחויבות של הפרט לחוסנה של החברה כולה תמנע את אובדנה.
* הצבת גבולות לערך האחריות במקום בו עובר הגבול בין לאום ללאום עלולה לגרום לכך שמעשי עוול שייעשו בין עמים יהפכו למקובלים.
* תיחום האחריות למניעת עושק ועוול לגבולותיו של הלאום פוגע בתשתית של הערך שמטרתו לבנות עולם טוב יותר.
1. **מנהג-מעשה קטן שמשנה מציאות חברתית**

ואפשר שמזה נשתרבב המנהג, שאיזה עשירים עושים מים חמים הרבה על גבי כירה גדולה מיום שישי, ונשאר על גבי כירה כל יום שבת להתחמם, ונותנים אותו כל יום השבת.1

חכם יוסף בן נאים, נמכר יוסף, פרשת ויקהל, אוצרות המגרב, לוד, תשע"ג, עמ' 342

**תחנה ראשונה:** ואפשר שמזה נשתרבב המנהג, שאיזה עשירים עושים מים חמים הרבה על גבי כירה גדולה מיום שישי, ונשאר על גבי כירה כל יום שבת להתחמם, ונותנים אותו כל יום השבת.

**קו ותמרור עצירה:** "ונותנים אותו כל יום שבת"

**שאלה:** מה כוחו של מנהג כפי שמתאר הרב בן נאים?

**מסלולים אפשריים:** הרב בן נאים רואה חשיבות לספר על מנהג שהיה נהוג בקהילתו, שמקריאה ראשונה נראה כסתמי. האבחנה בגורמים הנותנים למנהג שיש בו נתינה לקהילה למרות שנראה שאינו רב השפעה או רחב היקף את כוחו תאפשר להמשיך ולשמור על מנהגים כאלה.

* מנהג הופך מעשה טוב אחד למציאות קבועה, הנוכחת בחייהם של בני הקהילה ומרגילה אותם להתנהג בצורה דומה.
* מנהג, גם אם הוא שולי, מלמד על הערך העומד בבסיסו ומניע אנשים נוספים ליצור מנהגים אחרים המבוססים על אותו ערך, כל המנהגים ביחד יוצרים מציאות.
* מנהג מביא את הערך לעשיה, גם אם אנשים אינם יודעים איזה ערך המעשה מקדם הם פועלים על פיו וקהילתם הופכת למקום טוב יותר.
* כל מעשה טוב גם אם הוא קטן מאפשר חברה מתוקנת יותר ולכן חשוב לעשותו. כמו האנשים במדרש הראשון של הלימוד.
* מנהג זה בדומה לחימום התנור והשאלת הכלים מהמדרש הראשון בדף הלימוד הם מעשים שיש בהם יצירת מציאות שמונעת מעשים של עוול ועושק.

**צידה לדרך:** חכם יוסף בן נאים, נולד בפאס במרוקו, בשנת תרמ"ב (1882), ונפטר בט"ז בשבט תשכ"א (1951) מיגיע כפיו כסופר, וכשו"ב, ואף כיהן כראש השוחטים בפאס. חכם יוסף שימש כשליח ציבור וכמרביץ תורה ברבים בבית הכנסת של התושבים (כינוי ליהודים, שישבו במרוקו לפני בוא המגורשים מספרד), ולאחר מכן גם בבית הכנסת של קהל דבדו. במהלך חייו כתב כארבעים חיבורים ובכללם ספרי השו"ת 'צאן יוסף' ו'כל חדש', ליקוטי הדינים 'יבין לאחריתו', הדרושים 'תאמרו ליוסף', וחידושי התורה 'נמכר יוסף', קונטרסי השירים 'נפלאותיך אשיחה', ומפעל חייו - הנצחת תולדות רבני המערב וקורותיהם בספרים 'מלכי רבנן' כבוד המלכים', 'רב טובך יביעו' ו'מעשה צדיקים'.

.